Урок 22: “Я і навакольны свет. Я і раслінны свет”.

**МЭТА:** фарміраванне ўмення адказваць на пытанне, карыстаючыся словамі самога пытання і выкарыстоўваючы новую лексіку па тэме.

**ЗАДАЧЫ:** вучыць асэнсавана ўспрымаць тэкст на слых на аснове твора “Дзьмухавец-Пузанчык”, чытаць словы і сказы, якія графічна не адрозніваюцца ў рускай і беларускай мовах, правільна вымаўляць асаблівыя гукі беларускай мовы; садзейнічаць запамінанню лексікі на тэму “Я і раслінны свет”; развіваць фанематычны слых, памяць; выхоўваць беражлівыя адносіны да прыроды, пачуццё гонару за сваю Радзіму; пашыраць веды пра Рэспубліку Беларусь.

**АБСТАЛЯВАННЕ:** вучэбны дапаможнік, выявы жывёл (дадатак 1 да ўрока 21), індывідуальныя карткі (дадатак), прэзентацыя.

Ход урока

I. АРГАНІЗАЦЫЙНЫ ЭТАП.

*У вучняў на партах — выявы жывёл (дадатак 1 да ўрока 21). Пры большай колькасці вучняў малюнкі жывёл, назвы якіх не супадаюць у рускай і беларускай мовах, раздаюцца па два.*

**Настаўнік.** Займаюць свае месцы птушкі, звяры.

II. ЭТАП АКТУАЛІЗАЦЫІ СУБ’ЕКТЫЎНАГА ВОПЫТУ ВУЧНЯЎ.

*Настаўнік паведамляе, што вучні пераўтвараюцца ў жывёл, якія ў іх на малюнку.*

**Настаўнік.** Плясніце ў далоні тыя, у каго ёсць дзюба.

Падыміцеся, у каго ёсць пыска.

Махніце рукамі, у каго ёсць крылы.

Заплюшчыце вочы, у каго ёсць поўсць.

Падыміце правую руку, у каго ёсць пер’е.

Падыміцеся, у каго ёсць хвост. *(Падымаюцца ўсе вучні.)*

Я буду паказваць літару, і калі назва вашай жывёлы пачынаецца на гэтую літару, вы пляскаеце ў далоні, называеце сваю жывёлу і займаеце сваё рабочае месца. Будзьце ўважлівымі: таму, каго я выклікаю, трэба будзе паўтарыць назвы жывёл, што ўжо занялі сваё месца.

Літары:

**З:** зубр, заяц.

**Л**: лось, ліса, ластаўка.

**М:** мурашка, мядзведзь.

**Б:** барсук, бусел.

**Я:** янот.

**П:** певень.

**Г:** голуб, грак.

**В:** верабей, вожык, воўк, вавёрка.

**Д:** дзік, дзяцел.

Мэтавызначэнне

**Настаўнік.** Жывёлы — гэта жывая прырода. Што яшчэ можна аднесці да жывой прыроды?

*На слайдзе выявы дрэва, кветкі, садавіны і агародніны. (Слайд 1.)*

**Настаўнік.** На беларускай мове — “РАСЛІНЫ”. Скажыце адно аднаму.

Ці ўсе расліны вы можаце назваць па-беларуску? Праверым. *(Слайды 2–5. Літара, якая знаходзіцца пад малюнкам, — падказка назвы расліны.)*

*Вучні сутыкаюцца з праблемай, што не ведаюць назвы раслін на беларускай мове.*

*Пасля кожнага слайда настаўнік просіць назваць выявы адным словам: “гэта агародніна”, “гэта садавіна”, “гэта кветкі”, “гэта дрэвы”. На слайдзе з’яўляецца назва, якую вучні прачытваюць, параўноўваюць са сваім адказам. Паўтараюць новыя словы.*

**Настаўнік.** Чаму будзе прысвечаны ўрок? *(Адказы вучняў.)*

У канцы ўрока вы зможаце назваць на беларускай мове ўсе расліны, што сустракаліся вам на слайдах.

III. ЭТАП ЗАСВАЕННЯ НОВЫХ ВЕДАЎ І СПОСАБАЎ ДЗЕЙНАСЦІ.

Знаёмства з лексікай на тэму “Раслінны свет. Кветкі”

**Настаўнік.** З чаго пачнём? Паслухайце верш.

*Пры чытанні верша настаўнік дэманструе* *слайды 6–9*.

**Настаўнік.**

Колькі кветак ля ракі!

Сінія, як вочкі,

Незабудкі і браткі,

Смолкі і званочкі.

*Н. Гілевіч*

Пра якія расліны гаворыцца ў вершы? *(Кветкі.)* Якія кветкі вы запомнілі?

*Настаўнік паўтарае верш, а вучні дапаўняюць яго з апорай на слайд прэзентацыі.*

**Настаўнік.** Перад вамі картка з малюнкамі і фішкі. *(Дадатак.)*

*На дошцы размешчана дэманстрацыйнае палатно, аналагічнае дадатку. Можна раздрукаваць асобныя карткі і размясціць іх у патрэбным парадку.*

**Настаўнік.** Назавіце кветкі, якія вы запомнілі. *(Хтосьці з вучняў называе, а астатнія ставяць фішку на выяву кветкі, і настаўнік паказвае яе на дэманстрацыйным палатне.)*

У першым радзе ёсць кветкі? *(Не.)*

У другім? *(Так.)* Можам назваць?

Расліна называецца лён. Дзе можна ўбачыць гэтую кветку ў нашым класе? *(На Дзяржаўным гербе Рэспублікі Беларусь.)*

Знайдзіце на картцы кветку, якая таксама ёсць на гербе. Пастаўце на яе фішку. “Клевер” — так называецца кветка па-руску. Па-беларуску — “канюшына”. Паўтарыце.

*Далей вучні па камандзе настаўніка перасоўваюць фішку. Называюць кветку, і настаўнік прапаноўвае яе беларускі варыянт, паказвае на дэманстрацыйным палатне. Вучні паўтараюць*.

**Настаўнік.** Падыміцеся на клетку ўверх. Назавіце кветку. *(Званочкі.)* Справа ад званочкаў знаходзіцца бэз. Паўтарыце. Пастаўце фішку на клетку з бэзам.

Рухаемся ўніз. Гэта рамонкі. Адзін рамонак. Управа — дзве клеткі. Назавіце кветку. *(Васількі.)* Па-іншаму — “валошкі”.

Клетка ўніз. Назавіце расліну. Непрыкметныя ў яе кветкі. Расце па краях дарог, на “пуці”, таму называецца “трыпутнік”.

Клетка ўлева. *(Незабудкі.)*

Клетка ўлева — “браткі”.

Давайце паўторым, што вы запомнілі.

*Настаўнік у любым парадку называе кветкі (акрамя дзьмухаўца). Вучні паўтараюць назву, ставяць фішку на адпаведную клетку. Для праверкі ведаў настаўнік паказвае кветкі на дэманстрацыйным палатне. Вучні, хто правільна размясціў фішку, пляскаюць у далоні.*

Падрыхтоўка да ўспрымання тэксту на слых

**Настаўнік.** Якую кветку мы прапусцілі? Якога колеру пялёсткі ў кветкі? Калі адцвітае, то якога колеру становіцца? Што, бывае, хочацца зрабіць, калі бачым такі белы шарык? *(Падзьмуць.)*

Па-беларуску гэтая кветка называецца “дзьмухавец”. Паўтарыце. Пастаўце фішку на дзьмухавец. Я прачытаю вам казку, якая называецца “Дзьмухавец-Пузанчык”. Вы даведаецеся, дзе ён рос, хто яго так назваў і што з ім здарылася. А яшчэ самы ўважлівы з вас абавязкова пачуе назву яшчэ адной кветкі.

Успрыманне твора на слых

*Настаўнік чытае казку “Дзьмухавец-Пузанчык”. Дэманстрацыя слайдаў 10–15.*

Праверка агульнага разумення тэксту

**Настаўнік.** Хто назваў дзьмухавец Пузанчыкам? Як вы думаеце чаму?

Што рабіў дзьмухавец? *(Выхваляўся.)*

Перад якой кветкай? Што ён гаварыў незабудцы?

Што здарылася з дзьмухаўцом?

Чаму плакала Соня? Што яна гаварыла?

Хто яе супакоіў?

Куды пападуць парашуцікі? Што з імі адбудзецца?

Работа па вучэбным дапаможніку (заданне 2, с. 55)

*Вучні складаюць сказы па кожным малюнку.*

**Настаўнік.** Прачытайце словы пад малюнкамі.

Прачытайце слова, якое дапаможа закончыць мой сказ:

Дзьмухавец — гэта … *(кветка)*.

У дзьмухаўца жоўтага колеру … *(пялёстак)*.

Соня пайшла на шэпт кветкі ў … *(сад)*.

Парашуцікі дзьмухаўца паляцелі за суседскі … *(плот)*.

Прачытайце сказы адно аднаму. Дапоўніце патрэбным словам.

Ці разумная кветка дзьмухавец? Чаму?

Чаму пра яго сказана, што ён хмары на небе закрывае? *(Выхваляўся.)*

А ці могуць расліны прыносіць карысць (дапамагаць людзям)? Як называюцца такія кветкі? Прачытайце.

Назавіце знаёмыя вам расліны. Пакажыце трыпутнік, ліпу, шыпшыну, крапіву.

Знаёмства з лексікай на тэму “Раслінны свет. Садавіна. Агародніна”

**Настаўнік.** А без многіх раслін не абыходзіцца ў нас ні абед, ні падвячорак, ні вячэра.

Вазьміце картку. *(Дадатак.)* Паглядзіце на першы рад. Пастаўце фішку на сліву, грушу, яблык. Якое слова гучыць не так, як у рускай мове? Паўтарыце. Дрэва, на якім расце яблык, называецца яблыня.

Успомніце, як назваць адным словам сліву, грушу, яблык. Яны растуць у садзе. Гэта ***садавіна***.

Сліва, яблык, груша — гэта…

Я ведаю садавіну. Гэта …, …, … .

Які малюнак лішні ў гэтым радзе? Дзе расце гэта расліна? *(У агародзе.)* Гэта ***агародніна***.

Знайдзіце ў вучэбным дапаможніку назву гэтай расліны (заданне 1, с. 54). *(Бурак.)*

Што робяць з буракоў? Прачытайце.

Пра якую яшчэ агародніну расказваецца ў гэтым заданні? Знайдзіце бульбу на картцы. Пастаўце фішку. Што робяць з бульбы? *(Бабку, дранікі.)*

Якую агародніну вы яшчэ ведаеце?

Паўтарыце назву агародніны, што я называю, і пастаўце фішку на адпаведны малюнак: ***морква*, *цыбуля*, *агурок*, *гарбуз***.

Гарбуз, морква, бульба, цыбуля , агурок — гэта … .

Я ведаю агародніну. Гэта …, …, … .

Падыміцеся каля сваіх месцаў. Калі я называю садавіну, вы пляскаеце ў далоні над галавой, калі кветкі — то ставіце рукі да плячэй, калі агародніну — то прысядаеце.

Якая расліна на картцы засталася без назвы? Знайдзіце ў вучэбным дапаможніку, што з яе робяць. *(Хлеб.)*

Хлеб — гэта жыццё, а расліна называецца *жыта*. Паўтарыце.

IV. ЭТАП ЗАМАЦАВАННЯ ВЕДАЎ І ЎМЕННЯЎ.

**Настаўнік.** Я загадала расліны. Ваша задача — на аснове малюнка-падказкі адгадаць расліну. *(Слайды 16, 17.)*

Яшчэ адна загадка. *(Слайд 18.)* Назавіце расліны, што будуць узнікаць на экране. Як вы думаеце, дзе сустракаюцца ўсе гэтыя расліны? *(На Дзяржаўным гербе Рэспублікі Беларусь.)* Што будзе чацвёртым малюнкам?

Дапоўніце сказ:

На гербе Рэспублікі Беларусь можна ўбачыць расліны: …, …, … .

Знайдзіце лішні малюнак у першым радзе. *(Дадатак.)* Пастаўце на яго фішку. Назавіце, што лішняе. Чаму? *(Бурак, бо гэта агародніна, а астатнія малюнкі — гэта садавіна.)*

*Аналагічна работа арганізуецца з кожным радам. Вучні называюць лішняе і астатнія малюнкі ў радзе, аб’яднаныя адным паняццем.*

Другі рад: лішні — лён. *(Кветка.)*

Трэці рад: бульба. *(Гэта агародніна.)*

Чацвёрты рад: жыта. *(Зернявыя культуры, збожжа.)*

Пяты рад: гарбуз. *(Агародніна.)*

V. ЭТАП ПАДВЯДЗЕННЯ ВЫНІКАЎ ВУЧЭБНЫХ ЗАНЯТКАЎ.

**Настаўнік.** У пачатку ўрока вы не маглі назваць расліны па-беларуску. *(Слайды 2–5.)* Ці зможаце вы назваць зараз? Праверым?

Вы выдатна справіліся з заданнем. А якое дрэва мы на ўроку не ўспомнілі? Па-руску — “ель”, па-беларуску — “елка”. Вось зараз мэта нашага ўрока цалкам дасягнутая.